**Solt Város Önkormányzata Képviselő-testületének 3/2023. (II. 15.) önkormányzati rendelete**

**a Solti Közös Önkormányzati Hivatalnál foglalkoztatott köztisztviselők illetményalapjáról szóló 14/2022. (XII.20.) önkormányzati rendelet módosításáról**

Solt Város Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontja, Magyarország 2023 évi központi költségvetéséről szóló 2022. évi XXV. törvény 62. § (6) bekezdésében meghatározott feladatkörében eljárva, Solt Város Önkormányzat Képviselő-testületének az önkormányzat Szervezeti és Működési Szabályzatáról szóló 22/2019. (XI.15.) önkormányzati rendelet 23. § (7) bekezdésében meghatározott véleményezési jogkörében eljáró Solt Város Önkormányzat Képviselő-testülete Ügyrendi és Szociális Bizottság és a Pénzügyi és Városrendezési Bizottság véleményének kikérésével a következőket rendeli el:

**1. §**

A Solti Közös Önkormányzati Hivatalnál foglalkoztatott köztisztviselők illetményalapjáról szóló 14/2022. (XII. 20.) önkormányzati rendelet 2. §-a helyébe a következő rendelkezés lép:

**„2. §**

A hivatalban foglalkoztatott köztisztviselők illetményalapját 69.000,- Ft-ban, azaz Hatvankilencezer forintban állapítja meg.”

**2. §**

Ez a rendelet 2023. március 1-jén lép hatályba.

Németh István dr. Faragó Mónika

polgármester jegyző

Kihirdetési záradék:

A rendelet 2023. február 15. napján kihirdetésre került.

Solt, 2023. február 15.

dr. Faragó Mónika

jegyző

Általános indokolás

Magyarország 2023 évi központi költségvetéséről szóló 2022. évi XX. törvény (a továbbiakban: Kvtv.) 61.§ (1) bekezdése alapján a helyi önkormányzat képviselő-testülete rendeletben a 2023 évben – az önkormányzat saját forrásai terhére – a helyi önkormányzat képviselő-testületének polgármesteri hivatalánál, közterület-felügyeleténél, illetve a közös önkormányzati hivatalnál foglalkoztatott köztisztviselők vonatkozásában – a közszolgálati tisztviselőkről szóló 2011. évi CXCIX. törvényben foglaltaktól eltérően – az (1) bekezdésben meghatározottnál magasabb összegben állapíthatja meg az illetményalapot. A felhatalmazás alapján Solt Város Önkormányzat Képviselő-testülete rendeletalkotási jogával élhet a Solti Közös Önkormányzati Hivatalnál foglalkoztatott köztisztviselők illetményalapjának meghatározását illetően.  
 A KSH által számított országos átlagbér folyamatosan és jelentősen emelkedik, a hivatali munkaerő megtartása szükségessé teszi az általános munkaerőpiaci körülményekre való reagálást oly mértékben, amely az önkormányzat költségvetési lehetőségei függvényében biztosítható.

Részletes indokolás

**Az 1. §-hoz**

A közszolgálati tisztviselőkről szóló 2011. évi CXCIX. törvény 132.§-a alapján az illetményalap összegét évente az állami költségvetésről szóló törvény állapítja meg úgy, hogy az nem lehet alacsonyabb, mint az előző évi illetményalap. Magyarország 2023 évi központi költségvetéséről szóló 2022. évi XXV. törvény (a továbbiakban: Kvtv.) 65.§ (1) bekezdése alapján az illetményalap továbbra is 38 650 forint.   
 A központi költségvetési törvény az elmúlt évekhez hasonlóan felhatalmazást adott a helyi önkormányzatok képviselő-testületeinek, hogy helyi rendeletben az adott évre vonatkozóan, az önkormányzat saját bevételeinek terhére, a központi költségvetési törvényben meghatározott illetményalapnál magasabb illetményalapot határozzanak meg.   
 Solt Város Önkormányzat 2022 évre vonatkozóan a hivatalban foglalkoztatott köztisztviselők illetményalapját 60.000 Ft összegben határozta meg.   
 A Központi Statisztikai Hivatal adatai szerint az előző év utolsó hónapjában 24,5 százalék volt az általános infláció. A bérek szinten tartása miatt szükséges a képviselő-testületnek dönteni az illetményalap mértékről.     
 Az Országgyűlés 2023. évre a minimálbér összegét 232.000,-Ft összegben, a garantált bérminimum összegét 296.400,-Ft összegben határozta meg, mely 14%-os emelésnek felel meg.

Fenti jogszabályhelyek alapján a 2023. március 1. napjától érvényes illetményalap összege meghatározásra kerül.

**A 2. §-hoz**

A hatályba léptető rendelkezések itt kerültek megállapításra.